钦定古今图书集成/明伦汇编/官常典/第599卷 > 赵睿
## 钦定古今图书集成/明伦汇编/官常典/第599卷 > 赵睿

按《泾县志》：“睿，字若思，号湛泉，东隅人。数岁能占对，弱
冠举南中，登嘉靖壬戌进士，授浙江萧山县知县，以
绩最。行取四川道御史，属视十库。一日库珰报驾且
幸西上门观狮子，请公暂避，公正色曰：‘臣备员执法，
职在补过拾遗。主上来正宜班侍，何避为’？珰惶恐驰
白上，即敛辔徐还。其见惮如此。差监鹾河东，补湖广”
承天府知府，历山东副使、广西右布政，四川左布政。
睿真诚朴茂，躬行与言语同符，勤俭清廉，始终一节。
年六十五，卒于家。